FI Euroopan unionin virallinen lehti CE 88/18

(2004/C 88 E/0017)

KIRJALLINEN KYSYMYS P-1139/03

esittäjä(t): Joke Swiebel (PSE) komissiolle

(24. maaliskuuta 2003)

Aihe: Läpikulkumatkalla Bulgariassa oleviin lomailijoihin kohdistuvat kiristykset

Viime vuosina ovat (kesä)lomansa aikana matkallaan Turkkiin Bulgarian läpi kulkevat Alankomaiden kansalaiset joutuneet hyvin säännöllisesti viranomaisten harjoittamien kiristysten ja muiden väärinkäytösten uhreiksi. Heiltä huiputetaan monin eri verukkein rahaa, muun muassa sakkojen, ”tullimaksujen” tai rajalla ostettavien ”viisumeiden” varjolla. Toimitan komissiolle alankomaalaisen säätiön ”Inspraakorgaan Turken in Nederland” (Alankomaiden turkkilaisia edustava elin) keräämiä kertomuksia sisältävän asiakirjan, jossa kyseiset käytännöt vahvistetaan.

Bulgaria on saanut Euroopan unionin vuoden 2002 Phare-ohjelmasta varoja muun muassa lahjonnan kitkemiseksi ja tulli- ja rajavalvontapolitiikkansa kehittämiseksi (edelleen). Näitä tarkoituksia varten on varattu 3 6 miljoonaa euroa (1).

Muutaman kuukauden kuluttua kesälomakausi alkaa jälleen ja monet ihmiset aikovat matkustaa Bulgarian ja Balkanin kautta Turkkiin. Voiko komissio kertoa, mikä on Phare-ohjelman täytäntöönpanon tilanne Bulgariassa, erityisesti mitä tulee poliisiviranomaisten korruption torjumiseen ja tulli- ja rajavalvontapolitii-kan kehittämiseen? Mihin toimiin komissio on ryhtynyt saattaakseen Bulgariassa matkalla olevien lomailijoiden kiristämistä koskeva ongelma Bulgarian asianmukaisten elinten tietoon? Mihin ratkaisuun päädyttiin sen ehkäisemiseksi, että monet matkailijat joutuvat jatkossakin kärsimään näistä käytännöistä? Voiko komissio vahvistaa, että huijatuiksi joutuneet lomailijat voivat turvautua oikeudellisiin menettelyihin korvauksen saamiseksi? Jos komissio ei voi tätä vahvistaa, mihin toimiin se aikoo ryhtyä asian suhteen?

Günter Verheugenin komission puolesta antama vastaus

(25. huhtikuuta 2003)

Kun otetaan huomioon, että Kööpenhaminan Eurooppa-neuvoston vuonna 1993 (21. ja 22. kesäkuuta 1993) jäsenyydelle sopimiin perusteisiin kuuluu oikeusvaltion periaatteen turvaaminen, komissio pitää erittäin tärkeänä, että Bulgariassa kehitetään tehokasta ja syrjimätöntä lainvalvontaa, mukaan luettuina tehokkaat valitusmekanismit korruptioon liittyviä asioita varten. Vaikka komissio ei voikaan tutkia yksittäisiä tapauksia oikeus- ja sisäasioiden alalla, se seuraa, miten Bulgaria noudattaa sitoutumista oikeusvaltion periaatteeseen, ja raportoi säännöllisesti Euroopan parlamentille ja jäsenvaltioille.

Komissio toi Bulgarian osalta selkeästi esiin vuoden 2002 määräaikaiskertomuksessa (2), että poliisin korruptiota pidetään ongelmana ja että maahan tai sen läpi ajaneet EU:n kansalaiset ovat kertoneet liikennepoliisin ja rajavartioston lahjontatapauksista.

Komissio pyysi EU:n ja Bulgarian assosiaatiokomitean viime kokouksessa asiantilan korjaamista, ja asiasta jatketaan keskusteluja Eurooppa-sopimuksen puitteissa. Bulgarian edistymistä tällä alalla seurataan jatkuvasti siihen asti, kunnes se liittyy EU:hun.

Bulgariaa on toistuvasti kehotettu ryhtymään asianmukaisiin toimenpiteisiin valituksissa kuvailtujen välikohtausten ehkäisemiseksi, ja sitä on pyydetty tiedottamaan komissiolle toteuttamiensa toimien tuloksista. Bulgarian viranomaiset ovat ryhtyneet lukuisiin erityistoimenpiteisiin (ehkäiseviin ja torjuviin), joista ne ovat tiedottaneet komissiolle elokuussa 2002 asiakirjassa nimeltä ”Measures taken by the Bulgarian Law Enforcement authorities aimed at more effective counteraction against Road crime” (Bulgarian lainvalvontaviranomaisten toteuttamat toimenpiteet, joiden tavoitteena on maantierikollisuuden torjunnan tehostaminen). Komissio jatkaa tilanteen tarkkaa seurantaa muun muassa liittymistä edeltävän avustuksen (Phare) ja liittymisneuvottelujen puitteissa.

Vuoden 2002 Phare-ohjelmassa asetettiin etusijalle kaikki hanke-ehdotukset, joilla pyrittiin edistämään korruption torjuntaa. Neljä korruption vastaista hanketta hyväksyttiin, ja yksi niistä kattaa yksinomaan poliisivoimissa esiintyvän korruption. Muissa parhaillaan täytäntöön pantavissa Phare-hankkeissa tuetaan julkishallinnon, tullihallinto ja oikeuslaitos mukaan luettuina, uudistamista. Hankkeet kuvaillaan yksityiskohtaisesti Internet-osoitteessa: (http://www.evropa.bg). Kaikilla kolmella uudistuksen alalla on ehdotettu lisää hankkeita Phare 2003 -ohjelmassa, jota jäsenvaltiot tarkastelevat parhaillaan.

(1) SEC(2002) 1400, s. 13.

(2) KOM(2002) 700 lopullinen.